ועדת הכספים, כנסת 20, פרוטוקול מספר 131, 2015-11-01 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: על סדר-היום: תקנות מס רכוש וקרן פיצויים (שיעור ההפרשה לקרן פיצויים).

מיקי לוי: אדוני, הצעה לסדר.

משה גפני: בבקשה, מיקי לוי.

מיקי לוי: בוקר טוב, אדוני.

מיקי לוי: למיטב זיכרוני, ביקשת עד 1.11 – תבדקו אתי, אנשי הצוות של היו"ר, כי אם נקבל את ההחלטות של ועדת הארבעה בעניין מסקנות ששינסקי 2, לאן אנחנו הולכים?

מיקי לוי: אבקש כי נציג מטעמם יוזמן להציג בפנינו, האם התקבלו בכלל החלטות ומהן, והאם נכון שאת הגדלת התמלוגים מחליפים פתאום בלחץ של כי"ל - וכאן זה מעניין אותי ופה החרפה – להטבות מס נפרדות, עד 2030?

מיקי לוי: אני מבקש לדעת, מכיוון שהייתי גם מעורב בזה, אם גם ששינסקי 2 נקבר.

מיקי לוי: אם נקבר, יבוא ראש הממשלה או יבוא שר האוצר באומץ- - -

משה גפני: סליחה, ששינסקי 1 לא נקבר.

משה גפני: אושר.

מיקי לוי: אני מדבר על 2.

משה גפני: אמרת: גם ששינסקי 2 נקבר.

מיקי לוי: הפרוטוקול יוריד את "גם" – אני מבקש לדעת אם ששינסקי 2 נקבר, ושיבוא שר האוצר או מי מטעמו ויגיד מה עמדתו.

מיקי לוי: בנוסף, אדוני, אני מבקש שיגיע לוועדה נציג אגף התקציבים, לפרט באוזנינו את המקור התקציבי ל-300 מיליון שקל.

מיקי לוי: אני שמח מאוד שיש הרבה כסף בקופה הציבורית.

משה גפני: איזה 300 מיליון שקל?

מיקי לוי: נודע לנו אתמול שהוסיפו משרד, והפריפריה, עם 300 מיליון, אדוני.

מיקי לוי: הפריפריה מאוד חשובה, בעיניי, וגם בעיניך, אדוני.

מיקי לוי: גרת שם מעל 20 שנה, ואני לא מקל ראש, וזה חשוב.

מיקי לוי: אני רוצה שתגידו לי, מאיפה ה-300 מיליון שקל, כי מבזבזים כסף לכל הכיוונים, ואני מאוד מאוד מאוד – אני אומר שוב: מאוד - דואג לשנת 2017, כי לא תהיה לכם ברירה – אתם תפילו מסים על כל מדינת ישראל.

משה גפני: תודה רבה, חבר הכנסת מיקי לוי.

משה גפני: שאלותיך נרשמו.

משה גפני: אעביר אותן לממשלה.

משה גפני: אני לא יודע לתת עליהן תשובה.

משה גפני: לגבי המינוי, מה שהתפרסם, שהרב דרעי הולך להיות שר הנגב, הגליל והפריפריה – אני חושב שזה דבר חשוב.

מיקי לוי: מצוין.

מיקי לוי: אני בעד.

משה גפני: אני לא יודע, מעבר לזה לומר לך.

משה גפני: לגבי הנושא של ששינסקי, אבקש מחר לדיון- - -

מיקי לוי: תגידו לי גם מאיפה ה-300 מיליון שקלים - מהיכן הבאתם אותם.

מיקי לוי: או שזה סתם ראש הממשלה, עוד בלון שהוא מפריח כדי לרצות מישהו.

משה גפני: אם אתם רוצים, אתם יכולים לענות.

משה גפני: אתם לא חייבים.

<איתי טמקין: אני יכול לענות על השאלה השנייה; על הראשונה – יגיע הנציג הרלוונטי, אני לא שייך לזה.

<איתי טמקין: אני רק יכול להגיד שבנוסח של החלטת הממשלה שפורסמה לקראת ישיבת הממשלה שיש היום, מופיע המקורות התקציביים לאותה החלטה.

משה גפני: מאיפה?

<איתי טמקין: אדגיש, שה-300 מיליון שקלים הם לא לשנה אחת – מתפרסים, חלק קטן מהם ל-2016, וחלק יותר ניכר ל-2017.

<איתי טמקין: החלק של 2016 ימומן מעודפים – לפי מה שרשום בהחלטה שכרגע פורסמה – מעודפים במשרד ראש הממשלה, עודפים מחויבים שמגולגלים שם משנה לשנה, והחלק של 2017 יתוקצב מתקציב משרד הכלכלה של היום – פעילות שעוברת למשרד הזה בעצם.

משה גפני: טוב, תשובה.

מיקי לוי: עודפים מגולגלים זה משהו חדש בשבילי.

מיקי לוי: הרי בסוף כל שנת כספים כסף מיותר חוזר לאוצר.

משה גפני: לא יודע.

משה גפני: תבדוק את הממשלה.

משה גפני: תודה רבה.

משה גפני: תקנות מס רכוש, בבקשה.

משה גפני: מי מציג את זה?

<איתי טמקין: איתי טמקין, אגף תקציבים.

<איתי טמקין: מובא כאן היום בפני הוועדה הצעה של שר האוצר לשינוי אחוז ההפרשה לקרן מס רכוש.

<איתי טמקין: אני אסביר.

<איתי טמקין: קרן המס רכוש, שגם נקראת קרן הפיצויים, זו קרן שהוועדה מכירה פה כבר הרבה שנים.

<איתי טמקין: זו הקרן שנועדה לאפשר כרית ביטחון למצבים בעיקר של אירועים ביטחוניים.

<איתי טמקין: משתמשים בה או לפיצויים ישירים במצב שעסק ניזוק ישירות מאירוע ביטחוני, או במצב של נזק עקיף – מצב שחלה בו ירידה בפעילות העסקים באזור מסוים עקב מצב הביטחוני - למשל, בצוק איתן בחודשים יולי ואוגוסט ב-2014 היו פיצויים לתושבים באזור הדרום, לבעלי עסקים באזור הדרום עקב ירידה במחזור העסקים.

<איתי טמקין: אותה קרן שילמה מיליארד ו-800 שקלים לאותם עסקים באזור הדרום.

<איתי טמקין: הקרן הזאת היא אחד הנכסים האסטרטגיים של המדינה, בטח למדינה כמו ישראל, שאנחנו רואים לאורך הגרף לא מעט אירועים שנאלצנו להשתמש בקרן הזאת.

<איתי טמקין: מה מקור ההכנסות של הקרן – שיעור הפרשה קבוע מתוך מס רכישה, שמשלמים אזרחי מדינת ישראל.

<איתי טמקין: אחוז ההפרשה הקבוע לקרן הוא 25%, כלומר בשנה שיש רווחים של 6 מיליארד שקלים, ניקח דוגמה ממסי רכישה, אז מיליארד וחצי שקלים לא נרשמים כהכנסות רכישה אלא מופרשים לאותה קרן מס רכוש ממסי רכישה.

<איתי טמקין: 25% ממסי הרכישה בעצם לא מופנים להכנסות מדינה וגם לא נחשבים לחישוב הגירעון לצורך העניין – הן הכנסות של אותה קרן מס רכוש.

<איתי טמקין: השנה מוצע להגדיל את שיעור ההפרשה בשנת 2015 מ-25% ל-47%, כך שהשנה הקרן הזאת תתמלא יותר, ותכף נדבר על היתרונות, למלא אותה מוקדם יותר – ושנה הבאה ההפרשה הזאת תגרום למצב שהשנה נפריש ביתר לקרן הזאת מיליארד וחצי שקלים, ושנה הבאה לא נפריש לקרן, לא נפריש את אותם מיליארד וחצי שקלים.

<איתי טמקין: המשמעות של המהלך הזה היא הסטה של מיליארד וחצי שקלים הפרשה לקרן משנת 2016 לשנת 2015.

מיקי לוי: זה בגלל העודף כסף בקופה.

<איתי טמקין: אסביר את שתי הסיבות המרכזיות להצעה הזאת.

<איתי טמקין: אי-אפשר לחשוד בנו כמשרד אוצר וכאגף תקציבים, שאנחנו אוהבים תקציב דו-שנתי בשום צורה, אבל כאן יש יתרון לתקציב דו-שנתי.

<איתי טמקין: תקציב שהונח כאן בסוף שנה – אנחנו יכולים לומר שיש מצב שב-2015 אנחנו עומדים ביעד הגירעון שהממשלה שמה לעצמה, וב-2016 אנחנו מתקשים לעמוד ביעד הגירעון שהממשלה שמה לעצמה, ולכן ההזזה הזאת עוזרת לנו לעמוד פעם אחת ביעד הגירעון.

<איתי טמקין: פעם שנייה, הדבר הזה עוזר לנו למזער סיכונים, למה – כי הפרשה יותר מוקדמת לקרן, כבר בשנת 2015 על חשבון שנת 2016, תדאג שהקרן תהיה כבר שנה מראש יותר מלאה, לכן יש פה יתרון מבחינת ניהול סיכונים של המשק.

מיקי לוי: אני מסכים, אבל אני מבקש עוד 3%.

מיקי לוי: חסרים 3%.

מיקי לוי: תביאו אותם גם כן.

מיקי לוי: 25 מול 47 – חסר לי 3% לשנה הבאה.

<איתי טמקין: אסביר למה זה.

<איתי טמקין: השנה, גם בגלל שינוי התקנות שחלו פה במס רכישה במהלך השנה, ההכנסות ממס רכישה שם צפויות להיות יותר גבוהות השנה ממה שהן שנה הבאה.

<איתי טמקין: השנה הן צפויות לעמוד על 6.8 מיליארד שקלים, ובשנה הבאה יהיו צפויות לעמוד על 6 מיליארד שקלים.

<שגית אפיק: אבל ההעלאה שעשינו היא קבועה.

<איתי טמקין: אבל היא יצרה – אם אתם זוכרים, בשבוע-שבועיים שלפני אותה העלאה היה פיק בקניות של רכישת הדירות, ולכן- - -

<שגית אפיק: הרווחתם מס רכישה בזכות הפיק.

מיקי לוי: גם הוועדה הזאת אישרה העלאה, עד גובה של 10%.

<איתי טמקין: כן, אישרה העלאה, שלפי הערכות שלנו, עשתה הסטה מסוימת של עסקאות.

מיקי לוי: הבנתי מה שאתה אומר – השנה צפויים יותר כספים להיכנס – אז- - -

<איתי טמקין: זה כמעט לא צפוי – זה כמעט ודאי, כי את נתוני הגבייה עד ספטמבר אנחנו כבר יודעים.

מיקי לוי: אז שאלה אחת.

מיקי לוי: 16 מול 15 בכסף.

<איתי טמקין: מיליארד וחצי בדיוק.

<איתי טמקין: עובר מיליארד וחצי פחות שנה הבאה, והשנה - פלוס מיליארד וחצי.

<איתי טמקין: הקרן לא מפסידה ולו שקל אחד מהמהלך הזה.

מיקי לוי: זה מה שאני רוצה להיות בטוח.

מיקי לוי: בסדר.

משה גפני: זהו?

משה גפני: טוב.

משה גפני: מי בעד אישור התקנות – ירים את ידו.

משה גפני: מי נגד?

משה גפני: מי נמנע?

משה גפני: הצבעה בעד אישור התקנות – פה אחד התקנות אושרו.

משה גפני: אין נגד, אין נמנעים.

משה גפני: התקנות אושרו.

משה גפני: תודה רבה, הישיבה נעולה.